b'\n_START_ARTICLE_\nAn\xc5\xbeujsko kraljestvo\n_START_PARAGRAPH_\nAn\xc5\xbeujsko ali An\xc5\xbeuvinsko kraljestvo je ime za imperij, ki ga je ustvaril angle\xc5\xa1ki kralj Henrik II. iz rodbine An\xc5\xbeu - Plantagenet na ozemlju, ki je zavzemalo Anglijo in velik del zahodne Francije (Normandija, Bretanija, grofije ob Loari in  Akvitanija z Gaskonjo)._NEWLINE_Kraljestvu sta za njim vladala \xc5\xa1e Rihard I. Levjesr\xc4\x8dni in Ivan brez zemlje. Obstajalo je v letih od 1154 do 1204/06. Ime je dobilo po glavnem mestu Angers, kjer je imel Henrik II. svoj sede\xc5\xbe. _NEWLINE_Zgodovinska osnova kraljestva je bilo normansko kraljestvo, ki je od 1066 zdru\xc5\xbeevalo dele Anglije in Francije. Francoski kralji so ves \xc4\x8das ostali najvi\xc5\xa1ji fevdni gospodje francoskega ozemlja. Francoski kralj Filip II. si je ve\xc4\x8dji del tega ozemlja priboril nazaj in s tem razbil  an\xc5\xbeujsko kraljestvo. Za ozemlje na francoskih tleh so se Francozi in Angle\xc5\xbei bojevali \xc5\xa1e naslednjih sto let.'